
שלום רב,


הנדון: פנייתך לפי חוק חופש המידע בנוגע לבידודים וקשירות במוסדות פסיכיאטריים


במענה לפנייתך ולאור עמדת הגורמים המקצועיים במשרד הריני להשיבך את הדברים הבאים:

1. משרד הבריאות פועל רבות בשנים האחרונות להפחתת השימוש בהגבלות מכאניות במסגרות פסיכיאטריות. פועלו של המשרד בתחום גם נושא פרי כפי שניתן לראות בפרסומי המשרד הבאים: "מעקב אחר התקדמות המאמצים לצמצום הגבלות בבתי החולים הפסיכיאטריים"; דוח ועדת ההיגוי לצמצום ההגבלה המכאנית בישראל; במצגת מסקנות ועדה זו. 
2. לגופה של הפניה נשיב כי במערכות הקיימות כיום אין דרך ממוחשבת לבדוק את זמני הקשירות, מספר האנשים שנקשרו וכיו"ב. המידע הממוחשב החלקי הקיים יחייב עבודת עיבוד רבה, תיקוף והאחדה כדי שיהיה בסיס אמיתי להשוואה בין המוסדות השונים. ללא עבודת עיבוד הנתונים הממוחשבים החלקיים שניתן להפיק – הנתונים לבדם גם יציגו תמונה מעוותת של המציאות וממילא גם חלקית בלבד.
3. כך לדוגמה, לגבי חדרי הבידוד -  ישנם מוסדות עם חדרי בידוד ואז הם יכולים להימנע במקרים מסוימים מקשירה. לעומתם, במוסדות שאין להם חדרי בידוד - נאלצים אינהרנטית לבצע מספר רב יותר של קשירות. הצגת תמונה לפיה לכאורה בבית חולים מסוים שיש לו חדרי בידוד – אין לו קשירות כלל למול בית חולים אחר שאין לו חדרי בידוד ולכן מבוצעות בו קשירות – בהכרח תציג תמונה החוטאת בהווייתה לאמת. 
4. גם לגבי הנתונים אודות הקשירות המצב המצוי אינו פשוט מכיוון שקשירות מתועדות בפנקס ידני בכל מחלקה ואיסוף מידע בהקשר זה יחייב בחינה פרטנית של כל אחת מהרשומות הידניות. 



5. נוסיף, כי אגף בריאות הנפש של המשרד פועל למציאת פתרון אחוד למדידת ללא עוותי מדידה ופגיעה במערכת, הוא גם פרסם מכרז לחדרי בידוד ובאופן כללי מתקיים הליך חשיבה על אופן איסוף הנתונים לעתיד, אך נכון למועד זה, לא קיימת אפשרות להעביר מידע חלקי ללא עיבוד רב כאמור. כל תשובה לפנייתך שבנדון תחייב עשרות שעות של עבודה הן מצד חלק מבתי החולים (מכיוון שמרבית המידע המבוקש לא ממוחשב) ולאחר מכן – שעות עבודה רבות של עובדי המשרד המקצועיים בתיקוף והאחדת כל הנתונים שהועברו למשרד. 
6. על כן, הן בהתאם להוראות סעיף 7(ה) לחוק חופש המידע, שאינו מחייב את הרשות לעבד מידע לצורך מענה ובמיוחדות בנסיבות בקשה זו, שאיסוף ועיבוד המידע גם יחייבו הקצאת משאבים רבה ובלתי סבירה מצד גורמים מקצועיים בכירים במשרד, הרי שבהתאם להוראת סעיף 8(1) לחוק חופש המידע – אנו דוחים את הבקשה. 

הריני להודיעך בהתאם להוראות סעיף 7(ו) לחוק חופש המידע כי הינך רשאי לעתור נגד ההחלטה לפי הוראות חוק בתי משפט לענינים מינהליים, התש"ס-2000. 

							
בכבוד רב,


ענת אילוז, עו"ד
הממונה על העמדת מידע לציבור 

